CELEX: 32018D1499
Language: hr
Date: 2018-10-08 00:00:00
Title: Provedbena odluka Komisije (EU) 2018/1499 оd 8. listopada 2018. o izmjeni Provedbene odluke (EU) 2018/954 o utvrđivanju određenih zaštitnih mjera radi sprečavanja širenja kuge malih preživača u Bugarskoj (priopćeno pod brojem dokumenta C(2018) 6662) (Tekst značajan za EGP.)

9.10.2018   
               
               
                  HR
               
               
                  Službeni list Europske unije
               
               
                  L 253/76
               
            
         PROVEDBENA ODLUKA KOMISIJE (EU) 2018/1499
         оd 8. listopada 2018.
         o izmjeni Provedbene odluke (EU) 2018/954 o utvrđivanju određenih zaštitnih mjera radi sprečavanja širenja kuge malih preživača u Bugarskoj
         
            
               (priopćeno pod brojem dokumenta C(2018) 6662)
            
         
         (Vjerodostojan je samo tekst na bugarskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
         uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
         budući da:
         
                     (1)
                  
                  
                     Kuga malih preživača teška je virusna bolest ovaca i koza koja se uglavnom prenosi izravnim kontaktom. Pobol i smrtnost mogu biti vrlo visoki, osobito u područjima u kojima se kuga malih preživača prvi put pojavljuje, te može biti teških ekonomskih posljedica za poljoprivredni sektor. Kuga malih preživača ne prenosi se na ljude. Kuga malih preživača endemska je bolest u mnogim zemljama Afrike, Bliskog istoka i Azije te je uzrok velike zabrinutosti u pogledu zdravlja i dobrobiti životinja.
                  
               
                     (2)
                  
                  
                     Direktivom Vijeća 92/119/EEZ (3) utvrđene su opće mjere koje je potrebno poduzeti za kontrolu određenih bolesti životinja, uključujući kugu malih preživača. Među njima su mjere kontrole koje se poduzimaju u slučaju sumnje na prisutnost ili potvrde prisutnosti kuge malih preživača na gospodarstvu. Te mjere kontrole obuhvaćaju i uspostavu zaraženih i ugroženih područja oko mjesta izbijanja bolesti i druge dodatne mjere kontrole širenja te bolesti.
                  
               
                     (3)
                  
                  
                     Bugarska je 23. lipnja 2018. obavijestila Komisiju i ostale države članice o slučaju izbijanja kuge malih preživača na trima gospodarstvima za uzgoj malih preživača na kojima životinje pasu zajedno, u općini Boljarovo, u bugarskoj pokrajini Jambolu. Drugo pojavljivanje te bolesti prijavljeno je 28. lipnja 2018. u pokrajini Burgasu.
                  
               
                     (4)
                  
                  
                     Bugarska je poduzela mjere kontrole predviđene Direktivom 92/119/EEZ, a pogotovo usmrćivanje zaraženih stada i uspostavljanje zaraženih i ugroženih područja oko mjesta izbijanja bolesti kako je predviđeno tom direktivom. Nadzor je pojačan i u općinama koje graniče s pogođenim područjima te u općinama koje se nalaze uzduž granice Unije s trećim zemljama koje nisu slobodne od kuge malih preživača.
                  
               
                     (5)
                  
                  
                     Kako bi se spriječilo širenje bolesti na druge dijelove Bugarske, druge države članice i treće zemlje, Komisija je naknadno poduzela dodatne mjere donošenjem Provedbene Odluke (EU) 2018/954 (4) kojom su predviđene dodatne zaštitne mjere te zabranjeno otpremanje pošiljaka malih preživača i stavljanje na tržište određenih proizvoda dobivenih od malih preživača iz općina Boljarovo i Elhovo u pokrajini Jambolu te općina Sredec, Sozopol, Primorsko, Malko Tarnovo i Carevo u Burgasu.
                  
               
                     (6)
                  
                  
                     Od donošenja Provedbene odluke (EU) 2018/954 Bugarska je obavijestila Komisiju o još pet slučajeva izbijanja kuge malih preživača, sve u ograničenim područjima pokrajine Jambola u toj državi članici.
                  
               
                     (7)
                  
                  
                     Bugarska je 18. rujna 2018. obavijestila Komisiju i ostale države članice o rezultatima serološkog nadzora oko područja na kojima je prethodno potvrđena kuga malih preživača. Prema rezultatima tog nadzora, životinje s protutijelima na virus kuge malih preživača otkrivene su na gospodarstvima unutar već ograničenih područja, bez prijavljenih kliničkih znakova bolesti. Ta su gospodarstva često vrlo blizu granice između tih ograničenih područja i ostatka bugarskog teritorija u kojem dosad nije bilo slučajeva kuge malih preživača.
                  
               
                     (8)
                  
                  
                     Zbog lokacije seropozitivnih životinja i izostanka kliničkih znakova bolesti potrebno je proširiti područje na koje se primjenjuju dodatne zaštitne mjere protiv kuge malih preživača i u tom novom području provesti dodatne zaštitne mjere kojima će se zabraniti otprema pošiljaka malih preživača i određenih proizvoda dobivenih iz malih preživača kako bi se spriječilo svako moguće širenje kuge malih preživača. Provedbenu odluku (EU) 2018/954 trebalo bi stoga na odgovarajući način izmijeniti.
                  
               
                     (9)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            Nakon članka 3. Provedbene odluke (EU) 2018/954 umeće se sljedeći članak 3.a:
            
               
                  „Članak 3.a
                  
                     1.   Bugarska je dužna zabraniti otpremu sljedećih proizvoda u područjima navedenima u Prilogu:
                     
                                 (a)
                              
                              
                                 malih preživača;
                              
                           
                                 (b)
                              
                              
                                 sjemena, jajnih stanica i zametaka malih preživača.
                              
                           
                  
                     2.   Odstupajući od zabrane iz stavka 1. ovog članka, nadležno tijelo može odobriti premještanje malih preživača na odredište u područjima navedenima u Prilogu ako gospodarstvo podrijetla ne podliježe ograničenjima iz Direktive 92/119/EEZ o kugi malih preživača, a mali preživači udovoljavaju sljedećim uvjetima:
                     
                                 (a)
                              
                              
                                 svi mali preživači na gospodarstvu podrijetla klinički su provjereni na dan otpreme i nisu pokazivali kliničke simptome kuge malih preživača;
                              
                           
                                 (b)
                              
                              
                                 mali preživači otpremaju se izravno na klanje u klaonicu koju odredi nadležno tijelo, a nalazi se u područjima navedenima u Prilogu;
                              
                           
                                 (c)
                              
                              
                                 najviše 7 dana prije dana otpreme mali preživači bili su podvrgnuti dijagnostičkoj pretrazi radi otkrivanja protutijela na kugu malih preživača i nalaz je bio negativan;
                              
                           
                                 (d)
                              
                              
                                 serološko pretraživanje provedeno je na gospodarstvu podrijetla najviše 14 dana prije dana otpreme, a uzorkovan je dovoljan broj malih preživača da se s 95 %-tnom sigurnošću otkrije 5 %-tna seroprevalencija i nalaz je bio negativan;”.
                              
                           
               
            
         
         
            Članak 2.
            Prilog Provedbenoj odluci (EU) 2018/954 zamjenjuje se tekstom iz Priloga ovoj Odluci.
         
         
            Članak 3.
            Ova je Odluka upućena Republici Bugarskoj.
         
         
            Sastavljeno u Bruxellesu 8. listopada 2018.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 395, 30.12.1989., str. 13.
         
         
            (2)  SL L 224, 18.8.1990., str. 29.
         
         
            (3)  Direktiva Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (SL L 62, 15.3.1993., str. 69.).
         
            (4)  Provedbena odluka Komisije (EU) 2018/954 оd 4. srpnja 2018. o utvrđivanju određenih zaštitnih mjera radi sprečavanja širenja kuge malih preživača u Bugarskoj (SL L 168, 5.7.2018., str. 7.).
      
      
         
            PRILOG
            Sljedeće pokrajine u Bugarskoj:
            
                        —
                     
                     
                        pokrajina Jambol,
                     
                  
                        —
                     
                     
                        pokrajina Burgas,
                     
                  
                        —
                     
                     
                        pokrajina Haskovo.